Mafe weier weer om uit sy sel te komZandile Christmas Mafe tydens ‘n vorige hofverskyning (Foto: RODGER BOSCH / AFP) Die vermeende brandstigter Zandile Christmas Mafe, wat daarvan beskuldig word dat hy verlede jaar se verwoestende brand by die parlementêre kompleks in Kaapstad gestig het, het Vrydag weer geweier om sy sel by die Pollsmoor-gevangenis in Kaapstad te verlaat en het gevolglik wéér nie vir sy voorverhoor in die hooggeregshof opgedaag nie. Dit is die derde keer dat Mafe volstrek weier om sy sel te verlaat om in die hof te verskyn. Mafe het egter nie hierdie keer enige redes verskaf of eise gestel nie. “Hy het bloot geweier om uit sy tronksel te kom,” sê Eric Ntabazalila, woordvoerder van die Wes-Kaapse Nasionale Vervolgingsgesag. Adv. Mervyn Menigo, staatsaanklaer, het Vrydag aan die hof gesê verskeie beamptes van korrektiewe diense, onder wie die hoof van die Pollsmoor-gevangenis, het probeer om Mafe te oorreed om uit sy tronksel te kom, maar hy het geweier. Mafe het dit tydens sy eerste voorverhoor in Augustus verlede jaar tot by die hooggeregshof gemaak, maar toe geweier om uit die hof se aanhoudingselle te kom. Hy het aangevoer dat hy op ŉ hongerstaking is en dat hy uit sy bed by die Pollsmoor-gevangenis gesleep is. Hy was nog in sy slaapklere geklee. By die tweede voorverhoor het Mafe geweier om sy tronksel te verlaat tensy hy ŉ televisiestel, radio en ŉ ketel in sy aanhoudingsel kry. Mafe wou glo nuus luister, vir homself koffie maak en water kook om mee te bad aangesien die tronk se water nie warm was nie. Luvuyo Godla, Mafe se regsverteenwoordiger, was ook vanoggend verbaas dat Mafe nie vir die voorverhoor opgedaag het nie. Godla het aan die hof gesê hy het vroeër vandeesweek nog met sy kliënt vergader. Godla het Mafe tydens die konsultasie ingelig dat die verdediging beoog om die hof te vra om hom vir sielkundige waarneming te verwys. Mafe het daartoe ingestem en tydens die konsultasie gesê hy sal sy samewerking gee. Regter Mokgoatji Dolamo het vanoggend gesê hy is ongemaklik daarmee om Mafe in sy afwesigheid vir sielkundige waarneming te verwys en het voorgestel dat die volgende hofverrigtinge by die Pollsmoor-gevangenishof gehou word om Mafe se bywoning te verseker. Godla het dié voorstel gesteun, maar aangedui dat daar steeds geen waarborg is dat Mafe die verrigtinge sal bywoon nie. Daar is eindelik besluit om die saak uit te stel sodat Godla sy kliënt kan oorreed om die hofverrigtinge by te woon. Die volgende voorverhoor sal nou op 10 Februarie plaasvind. Mafe staan tereg op aanklag van huisbraak met die doel om ŉ brand te stig, brandstigting, terrorisme en diefstal. Die staat is gereed om met sy saak voort te gaan.